b'\n_START_ARTICLE_\nParenhim\n_START_PARAGRAPH_\nParenhim je izraz, ki opisuje skupino dolo\xc4\x8denih celic; pomen parenhima je razli\xc4\x8den pri \xc5\xbeivalih in pri rastlinah.\n_START_SECTION_\nPri \xc5\xbeivalih (in ljudeh)\n_START_PARAGRAPH_\nPri \xc5\xbeivalskih organizmih in pri \xc4\x8dloveku parenhim pomeni za tkivo ali organ specifi\xc4\x8dne celice (za razliko od strome, ki pomeni vezivno celi\xc4\x8dje tkiva oziroma organa). O parenhimskem tkivu in o stromi lahko govorimo tudi pri novotvorbah (tumorjih); parenhim so mutirane rakave celice ene linije, medtem ko je stroma vezivno ogrodje tumorja._NEWLINE_Zarodek ima na za\xc4\x8detku svojega razvoja tri celi\xc4\x8dne plasti, imenovane kli\xc4\x8dni listi: notranji (endoderm), srednji (mezoderm) in zunanji kli\xc4\x8dni list (ektoderm). Parenhim ve\xc4\x8dine organov nastane iz zunanjega kli\xc4\x8dnega lista (npr. ko\xc5\xbee, mo\xc5\xbeganov) ali notranjega kli\xc4\x8dnega lista (npr. parenhim plju\xc4\x8d, prebavil, jeter, trebu\xc5\xa1ne slinavke). Iz srednjega kli\xc4\x8dnega lista nastane le npr. parenhim ledvic in srca. Stromalne celice vseh organov so mezodermalnega izvora.'